ഹാള്മാര്ക്ക് തട്ടിപ്പില് ഒരു കേസ് കൂടി മുതുകുളം: ഹാള്മാര്ക്ക് മുദ്ര പതിപ്പിച്ച് നല്കാമെന്നേറ്റ് സ്വര്ണം വാങ്ങിയ ശേഷം മുങ്ങിയ കേസിലെ പ്രതി മുതുകുളം ആയില്യത്ത് ജൂവലറി ഉടമ ഉണ്ണിക്കൃഷ്ണനെതിരെ പൊലീസ് ഒരു കേസുകൂടിയെടുത്തു. പഴയത് മാറ്റി പുതിയ സ്വര്ണം നല്കാമെന്ന് പറഞ്ഞ് 27,750 രൂപ വാങ്ങിയെന്ന മുതുകുളം സ്വദേശി സന്തോഷിന്റെ പരാതിയിലാണ് പുതിയ കേസെടുത്തത്. ഇതോടെ ഇയാള്ക്കെതിരെ മൂന്ന് കേസുകളായി. 17.5 പവന് നല്കിയ മുതുകുളം വടക്ക് സ്വദേശി ഭവാനി, 3.1 ലക്ഷം രൂപ മുന്കൂറായി നല്കിയ എണ്ണക്കാട് സ്വദേശിനി ലീലാ ഹരിദാസ് എന്നിവരുടെ പരാതികളിലാണ് നേരത്തേ കേസെടുത്തത്. മുപ്പതോളം പരാതികളാണ് കനകക്കുന്ന് പൊലീസിന് ലഭിച്ചത്. ഉണ്ണിക്കൃഷ്ണനെ ഒരു ദിവസത്തെ കസ്റ്റഡില് വാങ്ങിയ പൊലീസ് വീണ്ടും പരാതിക്കാരുടെ മൊഴിയെടുത്തു. എന്നാല്, പരാതിക്കാരില് ചിലര് രേഖകള് കൈമാറാന് തയ്യാറായില്ല. തിരികെ കോടതിയില് ഹാജരാക്കിയ ഉണ്ണിക്കൃഷ്ണനെ 12 വരെ റിമാന്ഡ് ചെയ്തു.